User:Bonatheavy

អត្ថន័យ​នៃ​ការ​ប្រារព្ធ​ពិធី​បុណ្យ​មាឃបូជា
អោយ​តែ​ដល់​ថ្ងៃ ១៥​កើត​ពេញ​បូណ៌មី ខែ​មាឃ ម្ដងៗ ពុទ្ធសាសនិក​តែងតែ​នាំ​គ្នា​ប្រារព្ធ​ពិធី​ដ៏​ធំ​មួយ​គឺ​បុណ្យ «មាឃ​បូជា»។ ពិធី​នេះ​គឺ​ជា​ឱកាស​អោយ​ពុទ្ធសាសនិក​រំឭក​ដល់​ព្រឹត្តិការណ៍​សំខាន់​មួយ​ចំនួន​ដែល​បាន​កើត​ឡើង​នៅ​ក្នុង​សម័យ​ពុទ្ធកាល។

ពិធី​បុណ្យ​មាឃបូជា ជា​ទូទៅ​ត្រូវ​ពុទ្ធ​បរិស័ទ ឬ​អ្នក​កាន់​ព្រះពុទ្ធសាសនា​ប្រារព្ធ​ធ្វើ​នៅ​តាម​វត្ត​អារាម ឬ​មួយ​ធ្វើ​នៅ​ឯ​ព្រះ​សក្យមុនីចេតិយ ជា​ទី​តម្កល់​ព្រះ​បរម​សារីរិកធាតុ​ព្រះ​សម្មាសម្ពុទ្ធ។

អ្នក​សិក្សា​ស្រាវជ្រាវ​ផ្នែក​ព្រះពុទ្ធ​សាសនា​បញ្ជាក់​ថា ថ្ងៃ​មាឃ​បូជា គឺ​ជា​ព្រឹត្តិការណ៍​សំខាន់​មួយ​ក្នុង​ព្រះពុទ្ធ​សាសនា ឬ​កាល​ដ៏​អស្ចារ្យ​មួយ​ដើម្បី​រំឭក​ដល់​ព្រះ​សម្មាសម្ពុទ្ធ​បរម​គ្រូ កាល​ពី​ទ្រង់​នៅ​មាន​ព្រះ​ជន្មាយុ​នៅ​ឡើយ។

ព្រះភិក្ខុ​ខេមាន្ទោ ឈន់ ឈឿន គ្រូ​សូត្រ​ស្ដាំ​នៅ​វត្ត​ដំណាក់ ខេត្ត​សៀមរាប។ ព្រះអង្គ​មាន​ថេរដីកា​ថា ថ្ងៃ​មាឃបូជា គឺ​រំឭក​ទៅ​ដល់​ថ្ងៃ​ដែល​ព្រះ​សម្មាសម្ពុទ្ធ​ទ្រង់​ដាក់​អាយុ​សង្ខារ៖ «ជា​ព្រឹត្តិការណ៍​ដែល​ព្រះអង្គ​ដាក់​ព្រះជន្មាយុ​​សង្ខារ បាន​ន័យ​ថា កំណត់​ពេល​បរិនិព្វាន​ នៅ​ពេល​ដែល​មារ​​បាន​ទៅ​អារាធនា​ព្រះអង្គ​ក៏​បាន​ទទួល​យល់​ព្រម​ជាមួយ​នឹង​មារ អ៊ីចឹង​នៅ ៣​ខែ​​ទៀត​តថាគត​នឹង​បរិនិព្វាន»។

ព្រះតេជព្រះគុណ ឈន់ ឈឿន មាន​ថេរដីកា​បន្ត​ថា ថ្ងៃ​មាឃបូជា​ក៏​ជា​ថ្ងៃ​រំលឹក​ទៅ​ដល់​ពេល​ដែល​ព្រះពុទ្ធ​អង្គ​សម្ដែង​នូវ​ឱវាទ​បាតិមោក្ខ​ប្រទាន​ដល់​ព្រះ​ភិក្ខុ​សង្ឃ​ជា​អរហន្ត​ទាំង ១.២៥០​អង្គ ដែល​បាន​មក​ចូល​រួម​ចតុរង្គសន្និបាត៖ «កាល​នោះ​ព្រះអង្គ​ទ្រង់​សម្ដែង​ឱវាទ​បាតិមោក្ខ ព្រោះ​តែ​កាល​ណា​គ្រាន់​តែ​ព្រះ​អង្គ​នឹង​ឃើញ​ថា ចង់​សម្ដែង​បាតិមោក្ខ គឺ​ចង់​ជួប​នឹង​ពួក​ភិក្ខុ ពេល​នោះ​ព្រះ​អរហន្ត​​​​​ទាំង ១២៥០​អង្គ សុទ្ធ​តែ​ជា​ព្រះ​អរហន្ត​លោក​និមន្ត​មក​ដោយ​ពុំ​មាន​អ្នក​និមន្ត​ទេ​ បាន​ន័យ​ថា បាន​មក​ដល់​ភ្លាម»។

បដា​ផ្សព្វផ្សាយ​អត្ថន័យ​នៃ​ពិធី​បុណ្យ​មាឃបូជា ដែល​ត្រូវ​បាន​គេ​ដាក់​តាំង​នៅ​ក្នុង​ខេត្ត​បន្ទាយមានជ័យ។ រូបថត​ផ្ដល់​ឲ្យ​ដោយ​ព្រះតេជព្រះគុណ ចាន់ សុជន រូបថត​ផ្ដល់​ឲ្យ​ដោយ​ព្រះតេជព្រះគុណ ចាន់ សុជន

ការ​ប្រជុំ​ចតុរង្គសន្និបាត ជា​កាល​ដ៏​អស្ចារ្យ ពីព្រោះ​ការ​ប្រជុំ​នោះ គឺ​ប្រកប​ដោយ​អង្គ​៤ ដែល​រួម​មាន អង្គ​ទី​១ គឺ​ពេល​នោះ​ជា​ថ្ងៃ​ឧបោសថសីល​មាន​ព្រះចន្ទ​ពេញ​វង់ ថ្ងៃ ១៥​កើត​ជា​ថ្ងៃ​ពេញ​បូណ៌មី ខែ​មាឃ។ អង្គ​ទី​២ ព្រះ​ភិក្ខុ​សង្ឃ​សាវ័ក​ដែល​បាន​មក​ចូល​រួម​ចតុរង្គសន្និបាត​ទាំង ១.២៥០​អង្គ​នោះ គឺ​បាន​និមន្ត​មក​ពី​ទិស​ទាំង​៤ ដោយ​មិន​បាន​កំណត់​ពេល​គ្នា ឬ​ក៏​ផ្ដល់​ដំណឹង​ណាត់​ទុក​ជា​មួយ​គ្នា​អ្វី​មុន​ទាល់​តែ​សោះ ក៏​ស្រាប់​តែ​ដល់​ថ្ងៃ​នោះ បាន​និមន្ត​មក​ព្រមៗ​គ្នា​តែ​ម្ដង។ អង្គ​ទី​៣ ព្រះ​ភិក្ខុ​សង្ឃ​ទាំង​អម្បាលម៉ាន​នោះ សុទ្ធ​សឹង​តែ​ជា​ព្រះអរហន្ត ឬ​ជា​បុគ្គល​ដែល​បាន​សម្រេច​អរហត្ត ប្រាស​ចាក​រាគៈ (លោភៈ) ទោសៈ មោហៈ ជា​អ្នក​សម្រេច​នូវ​អភិញ្ញា​៦ ឬ​មាន​ចំណេះ​ដឹង​យ៉ាង​ខ្ពស់​ក្នុង​លោកុត្តរ​ធម៌​នៃ​ព្រះពុទ្ធ​សាសនា។ ចំណែក​អង្គ​ទី​៤ គឺ​ព្រះ​ភិក្ខុ​សង្ឃ ១.២៥០​អង្គ​នោះ សុទ្ធ​តែ​ជា​ឯហិ​ភិក្ខុ ដូច​គ្នា​ទាំង​អស់។ ដែល​ហៅ​ថា ឯហិ​ភិក្ខុ គឺ​ជា​ភិក្ខុ​ដែល​បំបួស​ឡើង​ដោយ​ព្រះ​សម្មាសម្ពុទ្ធ​ផ្ទាល់ ហើយ​ពេល​បំបួស​នោះ គឺ​មាន​ស្បង់​ចីវរ​បាន​ប្រាកដ​ឡើង​ដោយ​ឯក​ឯង ហើយ​ការ​កាត់​កោរ​សក់ កោរ​ពុក​មាត់ ពុក​ចង្កា ក៏​កើត​ឡើង​ដោយ​ឯក​ឯង​ដែរ ដោយ​អំណាច​នៃ​បុណ្យ​បារមី​របស់​ព្រះ​ភិក្ខុ​សង្ឃ​ទាំង​នោះ ដែល​បាន​ធ្វើ​សន្សំ​ទុក​មក​ជា​ច្រើន​ជាតិ។

ក្នុង​ថ្ងៃ​ប្រារព្ធ​ពិធី​បុណ្យ​មាឃបូជា​នេះ ពុទ្ធសាសនិក​នៅ​កម្ពុជា ភាគ​ច្រើន​បាន​ធ្វើ​ចង្ហាន់​ដើម្បី​ប្រគេន​ព្រះសង្ឃ​នៅ​តាម​វត្តអារាម​នានា។ ស្រប​គ្នា​នេះ ពុទ្ធបរិស័ទ​នៅ​តាម​វត្តអារាម​មួយ​ចំនួន​ក៏​បាន​ដង្ហែ​ក្បួន​ដាក់​បង្ហាញ​គំនូរ​ដែល​និយាយ​ពី​ពុទ្ធ​ប្រវត្តិ​ដែរ។

អ្នក​សិក្សា​ផ្នែក​ព្រះពុទ្ធ​សាសនា​បាន​បញ្ជាក់​ប្រាប់​ដែរ​ថា ការ​ប្រារព្ធ​ពិធី​បុណ្យ​មាឃ​បូជា ដែល​ពុទ្ធ​បរិស័ទ​បច្ចុប្បន្ន​ធ្វើ គឺ​ដើម្បី​រំឭក​ដល់​ព្រះមហាករុណាទិគុណ​ព្រះ​សម្មាសម្ពុទ្ធ ដែល​ទ្រង់​ប្រជុំ​ចតុរង្គសន្និបាត ឬ​សម្ដែង​ឱវាទ​បាតិមោក្ខ​ក្តី និង​កាល​ដែល​ទ្រង់​ដាក់​អាយុ​សង្ខារ​ក្តី​ណា​នោះ គឺ​ការ​គោរព​បូជា​មិន​មែន​សំដៅ​ ​យក​តែ​ចង្ហាន់​ទៅ​ប្រគេន​ព្រះសង្ឃ​នៅ​វត្ត​នោះ​ទេ ការ​បូជា​ដ៏​សំខាន់​ក្នុង​ថ្ងៃ​មាឃ​បូជា គឺ​ពុទ្ធ​បរិស័ទ​ទាំងអស់ គប្បី​គោរព​តាម​ពុទ្ធ​ឱវាទ ដូច​ជា​នាំ​គ្នា​រក្សា​សីល រួម​មាន​សីល​៥ សីល​៨ ជា​ដើម​ឡើង​ទៅ។

ក្រៅ​ពី​នេះ​អ្នក​សិក្សា​ផ្នែក​ព្រះពុទ្ធ​សាសនា​ក៏​បាន​ណែនាំ​ថា​ពុទ្ធសាសនិក​គប្បី​នាំ​គ្នា​បដិបត្តិ​ធម៌​វិបស្សនា​កម្មដ្ឋាន និង​ចម្រើន​មេត្តា​ភាវនា​ផង​ដែរ ដើម្បី​ឧទ្ទិស​កុសល​ផល​បុណ្យ​ទាំង​អម្បាលម៉ាន​នេះ ជូន​ដល់​បុព្វការី​ជន មាតា​បិតា ជីដូន​ជីតា និង​សព្វ​សត្វ​ទាំងអស់ ឲ្យ​បាន​ដល់​នូវ​សេចក្តី​សុខ ពិសេស​ឲ្យ​បាន​ដល់​មនុស្ស​ទូទៅ​ក្នុង​សង្គម​ជាតិ​ខ្មែរ ដែល​សព្វថ្ងៃ​កំពុង​ជួប​បញ្ហា​លំបាក​ផ្នែក​នយោបាយ​មាន​អំពើ​ហិង្សា សូម​ឲ្យ​បាន​ស្បើយ​ពី​បញ្ហា​នេះ និង​បាន​ចុះ​សម្រុង​គ្នា​ឡើង​វិញ ដើម្បី​រួម​គ្នា​កសាង​កម្ពុជា ឲ្យ​មាន​សុខ​សន្តិភាព និង​ចម្រើន​រុង​រឿង​ត​ទៅ​មុខ៕

ផ្នែកបដិបតិ្តប្រចាំថ្ងៃ